  Виталий Пронин Г. Корепанов-Камский дор палъёсаз.19-тӥ гудырикошконэ Г. Корепанов-Камскийлэн - УАССР-ысь искусство удысысь дано ужасьлэн, крезьгурчилэн, кырӟасьлэн, милям иськавынмылэн - вордӥськем нуналыз вал. Вордӥськиз со Дэбес ёросысь Ягвуко гуртын, дышетскиз Тыловайын. Г. Корепанов-Камский кылдытӥз «Любушка» нырысетӥ удмурт оперетта, «Италмас» балет. Озьы ик Геннадий Михайлович вуттӥське вал общественной уже но пыриськыны. Кӧня ке ар ӵоже со вал УАССР-ысь Верховной Советлэн депутатэз, Удмуртиысь крезьгурчиослэсь огазеяськонзэс кылдытонлэн кичӧлтӥсез, ачиз ик уно аръёс ӵоже соин кивалтӥз.Таукарон мылкыдмес возьматыса, милемлы, Дэбес музъем вылын улӥсь калыклы, кулэ ваньзэ лэсьтыны, солэн нимыз азьланяз но медаз вуны шуыса. Ужъёссэ, нимзэ утён бордын солэн дор палаз пырак тыршо. 2005-тӥ арын Тыловай культурая юртлэн кивалтӥсезлэн Людмила Мироновалэн кичӧлтэмезъя Елена Бегенеева, Сергей Тронин, Ольга Митрофанова «Тыловай топольёс» проект борды басьтӥськизы. Соя черкогуртлэн шораз мерттоно вал топольёс, выльысь ӝутоно 20-тӥ даурлэн кутсконаз куашкатэм черкез, тупатоно-чеберъяно Г. Корепанов-Камскийлэсь Тыловайысь юртъерзэ, радъяно дано крезьгурчилы сӥзем фестивальёс, кылдытоно Г. Корепанов-Камскийлэсь ужъёссэ утись центр. Со аръёсы проектэз малпам муртъёс асьсэос но уггес оско вал кадь, ужзы йылаз-пумаз вуоз шуыса. Озьы ке но 10 ар ӵоже ужамзылэн емышез шӧдӥське ини. Проектлэн уноез люкетъёсыз быдэстэмын.Азьланяз - тужгес секытэз - Тыловай черкогуртэ выль культурая юрт пуктон. Со «Устойчивое развитие сельских территорий» целевой программае пырыны быгатэ. Туж оскем потэ, луонлыкмы чиньы вистӥ уз кошкы шуыса.http://udmdunne.ru/2011/12/natallehn-b%D3%A7rdonehz/2019-тӥ арын пусъёмы Г. Корепанов-Камскийлэсь 90 аресъем юбилейзэ. Ми малпамы программа: крезьгурчилэн Ягвукоысь юртъерез бервылэ пуктоно буре ваён пул, туристъёслы дасяно «Крезьгуро сюрес» маршрут, ортчытоно З. Богомоловалэн «Музыка - жизнь и любовь моя» (Геннадий Михайловичлэн улонэз но творчествоез сярысь) книгаеныз тодматон, поттоно «Гожтэт книжкаысь кылбуръёс» бичетсэ,   «Г. М. Корепанов-Камский» нимын альбом но Дэбес ёросын вордӥськем искусство удысысь дано муртъёслы сӥзем «Г. М. Корепанов-Камскийлэн иськавынъёсыз» альбом, ӝутоно удмурт крезьгурчимылы сӥзем синпелет, ортчытоно «Удмурт шаер сярысь кырӟась» фестиваль.Дэбес ёросысь быдэс ошмесо шаере вӧлмем гажано иськавынъёсы, газетэз лыдӟисьёс, ваньды, кин тодэ вал Геннадий Михайловичез! Ӧтиськомы тӥледыз но итӥськыны ми борды удмурт крезьгурчилэсь ужъёссэ утён но паськытгес вӧлмытон понна.Любовь Тронина, Дэбес ёросысь Тыловай культурая юртын ужась   